ananddey/assamese-wiki-corpus huggingface dataset:
তেজপুৰ মহাবিদ্যালয়

তেজপুৰ মহাবিদ্যালয় কলা আৰু বাণিজ্য শাখাৰ ছাত্ৰ ছাত্ৰীৰ বাবে উচ্চ শিক্ষাৰ এক কেন্দ্ৰস্থল। এইখন অসমৰ তেজপুৰ চহৰত, ব্ৰহ্মপুত্ৰ নদীৰ উত্তৰ পাৰে তেজপুৰ কেন্দ্ৰীয় কাৰাগাৰৰ দক্ষিণ দিশত আৰু অগ্নিগড় পাহাৰৰ নিচেই কাষত অবস্থিত।

ইতিহাস

মহাবিদ্যালয়খন ১৯৬৫ খ্ৰীষ্টাব্দত স্থাপিত কৰা হৈছিল। এই মহাবিদ্যালয়খন প্ৰতিষ্ঠাৰ প্ৰচেষ্টাৰ মূল গুৰি ধৰোঁতা আছিল দুলাল চন্দ্ৰ ভট্টাচাৰ্য। ইয়াৰ প্ৰতিষ্ঠাপক অধ্যক্ষ আছিল কুমাৰ পদ্ম প্ৰসাদ। ১৯৬৭ চনত চন্দ্ৰ মোহন মেধি দেৱক সৰ্বপ্ৰথম স্থায়ী অধ্যক্ষ হিচাপে নিযুক্তি দিয়া হয়।

পথ নিৰ্দেশনা

তেজপুৰ চহৰ অসমৰ ৰাজধানী গুৱাহাটীৰ পৰা বাচেৰে প্ৰায় চাৰি ঘণ্টা আৰু বায়ুপথেৰে প্ৰায় ৩৫ মিনিটৰ দূৰত্বত অৱস্থিত। ইয়াৰ নিকটতম অসামৰিক বিমানকোঠ হৈছে শালনি। তেজপুৰলৈ অসমৰ যিকোনো স্থানৰ পৰা বাচ আৰু অন্যান্য বাহনৰ সূচল যোগাযোগ ব্যবস্থাও আছে। স্থানীয়ভাবে ইয়াত অট'ৰিক্সা আৰু ৰিক্সাৰ সহায়ত কম খৰচতে ভ্ৰমণ কৰিব পাৰি।

বিভাগ

মহাবিদ্যালয়খনত বৰ্ত্তমান তলত উল্লিখিত বিভাগসমূহ আছে।
অসমীয়া
অৰ্থনীতি বিজ্ঞান
ইতিহাস
ইংৰাজী
উদ্ভিদ বিজ্ঞান
গণিত
তৰ্কবিজ্ঞান আৰু দৰ্শন
বাণিজ্য
ভূগোল
ৰাজনীতি বিজ্ঞান

পাঠ্যক্ৰম

তেজপুৰ মহাবিদ্যালয়ত উচ্চতৰ মাধ্যমিক (কলা আৰু বাণিজ্য), স্নাতক মহলাত বিভিন্ন পাঠ্যক্ৰমৰ ব্যৱস্থা আছে। বৰ্তমান স্নাতক মহলাত উপলব্ধ থকা পাঠ্যক্ৰম সমূহ হৈছে:

কলা শাখা
সাধাৰণ ইংৰাজী (General English)
অৰ্থনীতি বিজ্ঞান
ৰাজীনীতি বিজ্ঞান
দৰ্শন
ভূগোল
বুৰঞ্জী
আধুনিক ভাৰতীয় ভাষা (Modern Indian Language, MIL)
অসমীয়া
হিন্দী
বাংলা

পেছাদাৰী পাঠ্যক্ৰম
কম্পিউটাৰ ব্যৱহাৰৰ স্নাতক (bachelor of computer application)
তথ্য-প্ৰযুক্তি বিজ্ঞান স্নাতক (B.Sc. IT)

বাণিজ্য শাখা
সাধাৰণ স্নাতক পাঠ্যক্ৰম
মেজৰ: একাউণ্টেন্সী, ব্যৱসায় পৰিচালনা

তথ্য সংগ্ৰহ

শ্ৰেণী:অসমৰ মহাবিদ্যালয়সমূহ
শ্ৰেণী:তেজপুৰ‎
বাইখো পূজা

বাইখো পূজা অসমৰ ৰাভা জনগোষ্ঠীয়ে পালন কৰা কৃষিভিত্তিক উৎসৱ। সাধাৰণতে ইংৰাজীৰ এপ্ৰিল-মে’ আৰু অসমীয়া জেঠ মাহত ৰাভাসকলে শস্যৰ আশা আৰু বৰষুণৰ কামনাৰ লগতে তেওঁলোকৰ সুস্বাস্থ্য কামনা কৰি এই উৎসৱ পালন কৰে। ঠাইভেদে বাইখো দুদিনৰ পৰা সাতদিনীয়াকৈ অনুষ্ঠিত হয়। ৰাভাসকলে সমাজৰ অপায় অমংগল দূৰ কৰাৰ উদ্দেশ্যে উপাস্য দেৱতাক প্ৰাৰ্থনা জনায় আৰু বলি–বিধান আগবঢ়ায়। পৰম্পৰাগত গীত-নৃত্যৰ লগতে প্ৰচুৰ পৰিমাণৰ পানীয়ৰ ব্যৱহাৰেৰে অতি উলহ-মালহৰ মাজেৰে এই উৎসৱ পালন কৰা হয়।

বাইখোৰ দ্বিতীয় দিনক ভৰ বা পূজাৰ দিন বোলে। এইদিনা হৈ মাৰু গীত গাই পূজাৰ আৰম্ভণি কৰা হয়। ইয়াৰ পিছত গাঁৱৰ মতা মানুহবোৰে থানলৈ গৈ পূজাৰ আয়োজন কৰে। থানত প্ৰতিষ্ঠা কৰা দেৱ-দেৱীৰ উদ্দেশ্যে কুকুৰা আৰু গাহৰি বলি দিয়া হয়। বাইখো দেৱী আৰু দামঙিক সন্তুষ্ট কৰিবৰ বাবে গাহৰি আৰু দেৱ-দেৱীৰ বাবে কুকুৰা বলি দিয়া হয়। গাঁৱৰ মানুহে পূজা শেষ হোৱাৰ পিছত মদ-মাংসৰে ভোজ খাই ঘৰলৈ উভতি আহে। উভতি আহিবৰ সময়ত গীত গাই খাম, টেমেকা, বাদুংদুপ্পা আদি বজাই নৃত্য কৰে। ইয়াৰ লগতে তেওঁলোকে এডাল দীঘল বনৰীয়া লতা টানি আনে আৰু বাটে বাটে হৰিধ্বনি দি আহে। থানলৈ যোৱা মানুহবোৰ আহি পোৱাৰ আগতে গাঁৱৰ সীমান্তত ৰোৱা গছপুলিৰ গুৰিত গাঁৱৰ সকলোৱে গোট খায়। ইয়াকে কিল্লা পোতা বোলে। থানলৈ যোৱা সকল আৰু গাঁৱৰ আটাইবোৰ মানুহে বাদ্য বজাই কিল্লাৰ চাৰিওফালে সাতবাৰকৈ ঘূৰি পিছত কিল্লা ভাঙি পেলায়। ইয়াক কিল্লা দিবিকাই বা কিল্লা ভঙা বুলি কোৱা হয়। কিল্লা ভঙাৰ পিছত গাঁৱৰ মুকলি ঠাইত ৰচী টনা খেল খেলা হয়। ইয়াকে লেৱা বিকায় বা লেৱা টনা নৃত্য বোলে। ইয়াৰ পিছত ঘৰে ঘৰে গৈ হৈ মাৰু গীত গোৱা হয়।

তথ্য উৎস

শ্ৰেণী:অসমৰ উৎসৱসমূহ
শ্ৰেণী:ৰাভা জনগোষ্ঠী
জেকলিন চেবালছ

জেকলিন "জেকি" মিচোট চেবালছ (জন্ম ৮ ছেপ্টেম্বৰ, ১৯২৫) এগৰাকী আমেৰিকান নাৰীবাদী আৰু সমাজ কৰ্মী। চেবালছ নেচনেল অৰ্গেনাইজেচন ফৰ উইমেনৰ নিউয়ৰ্ক চেপ্টাৰৰ প্ৰাক্তন সভানেত্ৰী আৰু দ্বিতীয় ঢৌৰ নাৰীবাদ আৰু অগ্ৰণী নাৰীবাদীসকলৰ ইতিহাসৰ নথিভুক্ত কৰা ভেটেৰান ফেমিনিষ্টছ অৱ আমেৰিকা সংগঠনৰ প্ৰতিষ্ঠাপক। ১৯৭১ চনত চেবালোছে নৰ্মান মেইলাৰ আৰু জাৰ্মেইন গ্ৰীৰৰ সৈতে কৰা যৌন ৰাজনীতিৰ বিতৰ্ক ১৯৭৯ চনৰ টাউন ব্লাডি হল ছবিত দেখুওৱা হৈছে।

প্ৰাৰম্ভিক জীৱন

১৯২৫ চনৰ ৮ ছেপ্টেম্বৰত লুইজিয়ানাৰ মামৌত জেকলিন মিচোটৰ জন্ম হৈছিল। লুইজ মিচোট আৰু এডেল ডমাছৰ কন্যা চেবালছ আছিল সাতটা সন্তানৰ মধ্যম সন্তান। তেওঁ লাফায়েটৰ পাব্লিক স্কুলত পঢ়িছিল আৰু চাউথৱেষ্টাৰ্ণ লুইজিয়ানা ইনষ্টিটিউটত সংগীতৰ শিক্ষা গ্ৰহণ কৰিছিল। ভ'কেল বিষয়ত মেজৰ কৰাৰ পিছত চেবালছে অপেৰাত কেৰিয়াৰ গঢ়িবলৈ নিউয়ৰ্ক চহৰলৈ গুচি যায়।

সক্ৰিয়তা

১৯৬৭ চনত চেবালছে নিজৰ চাৰিটা সন্তানৰ সৈতে নিউয়ৰ্ক চহৰলৈ উভতি যায় আৰু তাৰ পৰাই তেওঁৰ প্ৰথম নেচনেল অৰ্গেনাইজেচন ফৰ ৱমেন (NOW)ৰ বৈঠকত অংশগ্ৰহণ কৰে।এই বিতৰ্কটো ৰেকৰ্ডিং কৰি ১৯৭৯ চনত ডি.এ.পেনেবেকাৰৰ তথ্যচিত্ৰ টাউন ব্লাডি হল হিচাপে মুকলি কৰা হয়। বিতৰ্কৰ সময়ত চেবালছে এটা যুক্তি দাঙি ধৰিছিল যে নাৰীৰ অধিকাৰ আৰু কৰ্তব্য আছে "তেওঁলোকক সলনি কৰা পৃথিৱীখন সলনি কৰাত কণ্ঠস্বৰ থাকিব লাগে।"

তথ্যসূত্ৰ

শ্ৰেণী:নাৰীবাদী
শ্ৰেণী:আমেৰিকা যুক্তৰাষ্ট্ৰৰ নাৰী অধিকাৰ কৰ্মী
শ্ৰেণী:আমেৰিকা যুক্তৰাষ্ট্ৰৰ ব্যক্তি
শ্ৰেণী:সমাজকৰ্মী
কৃষ্ণা যাদৱ

কৃষ্ণা যাদৱ এজন ভাৰতীয় উদ্যোগী মহিলা। দিল্লীৰ কৃষি বিজ্ঞান কেন্দ্ৰৰ পৰা প্ৰশিক্ষণ লৈ আৰম্ভ কৰা সফল আচাৰ ব্যৱসায়ৰ বাবে তেওঁ পৰিচিত। কেইবাবছৰ ধৰি তেওঁ পথৰ কাষত আচাৰ বিক্ৰী কৰিছিল আৰু লাহে লাহে তেওঁৰ উদ্যোগটোক চাৰি কোটি টকাৰ ব্যৱসায়েৰে চাৰিটা ভিন্ন সত্তালৈ ৰূপান্তৰিত কৰিছিল। ২০১৬ চনত তেওঁ নাৰী শক্তিৰ সন্মানেৰে সন্মানিত হৈছিল

জীৱন

alt=Yadav receiving Nari Shakti Puraskar from the President|]] গ্ৰহণ কৰা অৱস্থাত যাদৱ
যাদৱে স্কুলীয়া শিক্ষা লাভ কৰা নাছিল আৰু আনুষ্ঠানিক শিক্ষাৰো অভাৱ আছিল। তেওঁ শস্য চপোৱা কামত বৰ্তি হৈয়ে ডাঙৰ হৈছিল। স্বামীৰ গাড়ীৰ ব্যৱসায় বিফল হোৱাত তেওঁলোকে বুলণ্ডশ্বহৰত থকা ঘৰটো বিক্ৰী কৰিবলগীয়া হৈছিল। এনে পৰিস্থিতিত তেওঁলোক দিল্লীলৈ গুচি যোৱাৰ সিদ্ধান্ত লয়। যোৱাৰ পূৰ্বে টকা ধাৰলৈ লৈ তেওঁ তেওঁৰ স্বামী উপাৰ্জনৰ ক্ষেত্ৰত সহয় কৰিছিল। তিনিমাহ কটোৱাৰ পাছতো স্বামীৰ কোনো ভাগ্য উদয় নোহোৱাত যাদৱে স্বামীৰ লগতে তেওঁলোকৰ তিনিটা সন্তানৰ সৈতে দিল্লীলৈ স্থানান্তৰিত হয়। দিল্লীত বসতি স্থাপন কৰাৰ পিছত তেওঁলোকে কিছু পাচলি খেতি কৰিছিল যদিও বিক্ৰী কৰাত অসুবিধা পাইছিল। তাৰ পিছত তেওঁ আচাৰ আৰু ব্যৱসায় হিচাপে ইয়াৰ সম্ভাৱনাৰ বিষয়ে জ্ঞাত হয়। অৱশ্যে তেওঁ আচাৰৰ ব্যৱসায় এটা কৰিবলৈ প্ৰশিক্ষণৰ প্ৰয়োজন অনুভৱ কৰিলে। প্ৰথম অৱস্থাত চিনাকি ব্ৰেণ্ড নহয় বাবে তাই গেলামালৰ দোকানত বিক্ৰী কৰাৰ ব্যৱস্থা কৰিব নোৱাৰিলে, সেয়েহে স্বামীয়ে ৰাস্তাৰ কাষত বিক্ৰী কৰিবলৈ আৰম্ভ কৰিলে, আনহাতে তেওঁ সন্তানৰ সৈতে এইবোৰ উৎপাদন কৰা কামত বৰ্তি হ'ল। ২০১৩ চনলৈকে তেওঁ ১৫০ বিধতকৈও অধিক আচাৰ বিক্ৰী কৰিছিল আৰু ২০১৬ চনত তেওঁ ২০০ টন খাদ্য সামগ্ৰী বিক্ৰী কৰা বুলি জানিব পৰা গৈছে। তেওঁ আৰু তেওঁৰ স্বামী জি এছ যাদৱে নাজাফগড়ত এখন দোকান খোলে ৷ খবৰ অনুসৰি তেওঁৰ চাৰিটা ভিন্ন ব্যৱসায়িক উদ্যোগ আছে আৰু তেওঁৰ বাৰ্ষিক টাৰ্ণঅভাৰ ৪ কোটি টকাৰ বুলি জানিব পৰা গৈছে।

বাহ্যিক সংযোগসমূহ

তেজস্বিনীঃ নাৰী শক্তি বঁটা বিজয়ী কৃষ্ণ যাদৱৰ সৈতে পাৰস্পৰিক ক্ৰিয়া-কলাপ - ডিডি নিউজ

তথ্যসূত্ৰসমূহ

শ্ৰেণী:নাৰী শক্তি পুৰস্কাৰ বিজয়ী
শ্ৰেণী:জীৱিত ব্যক্তি
বিবেকানন্দ কেন্দ্ৰ

বিবেকানন্দ কেন্দ্ৰ হৈছে স্বামী বিবেকানন্দৰ আদৰ্শৰে পৰিচালিত এটা হিন্দু আধ্যাত্মিক সংগঠন। শ্ৰী একনাথ ৰানাডেই ১৯৭২ চনৰ ৭ জানুৱাৰীত ভাৰতবৰ্ষৰ তামিলনাডু ৰাজ্যৰ কন্যাকুমাৰীত ইয়াক প্ৰতিষ্ঠা কৰিছিল। ইয়াৰ বৰ্তমানৰ সভাপতি হৈছে পি পৰমেশ্বৰম।

প্ৰভাৱ

বিবেকানন্দ কেন্দ্ৰৰ সমগ্ৰ ভাৰতবৰ্ষ জুৰি ১৮ খন ৰাজ্যত ২০৫ টা শাখা আৰু ২০০তকৈও বেছি পূৰ্ণকালীন কৰ্মী আছে। উত্তৰ-পূব ভাৰতত এই সংগঠনটোৰ প্ৰভাৱ সৰ্বাধিক। কৰ্মীসকলক তিনিটা শ্ৰেণীত ভাগ কৰা হয়:
জীৱনব্ৰতী বা আজীৱন কৰ্মী, কেন্দ্ৰত জীৱনজুৰি কাম কৰিবলৈ যোগদান কৰা কম বসয়ৰ ল'ৰা-ছোৱালী;
সেৱাব্ৰতী , যিয়ে কেন্দ্ৰ নিৰ্দিষ্ট সময়ৰ বাবে যোগদান কৰে;
বানপ্ৰস্থী , যিয়ে অৱসৰ গ্ৰহণৰ পিছত কেন্দ্ৰত যোগদান কৰে; আৰু
কাৰ্যকৰ্তা , স্থানীয় কৰ্মী যি ব্যক্তিগত কাম-কাজ বাদ নিদিয়াকৈ কেন্দ্ৰত নিয়োজিত হয়।

কৰ্মীসকলক গঢ় দিবৰ বাবে কেন্দ্ৰই 'যোগ বৰ্গ' (পাঠদান), 'বাল-সংস্কাৰ বৰ্গ', স্বধ্যায় বৰ্গ' আৰু প্ৰশিক্ষণ শিবিৰৰ আয়োজন কৰে। ভাৰতৰ চাৰিও মণ্ডলতে প্ৰশিক্ষণ কেন্দ্ৰবোৰ বিয়পি আছে।

বাহ্যিক সংযোগ

শ্ৰেণী:অনুষ্ঠান প্ৰতিষ্ঠান
দীপান্বিতা ৰায়

দীপান্বিতা ৰায় এগৰাকী বঙালী লেখিকা আৰু সাংবাদিক।

তেওঁ যাদৱপুৰ বিশ্ববিদ্যালয়ৰ পৰা তুলনামূলক সাহিত্যৰ অধ্যয়ন সমাপ্ত কৰে। শিশু সাহিত্যৰ প্ৰতি তেওঁ সদায় অধিক আগ্ৰহী।

সাহিত্য অকাডেমীয়ে দীপান্বিতা ৰায়ক ২০২৪ চনত, মহীদাদুৰ এণ্টিডোট নামৰ উপন্যাসখনৰ বাবে বাল সাহিত্য পুৰস্কাৰেৰে সন্মানিত কৰিছিল।

কৰ্মৰাজি

দীপান্বিতা ৰায় মূলতঃ এগৰাকী শিশু সাহিত্যিক। তেওঁৰ প্ৰকাশিত মৌলিক কাব্যগ্ৰন্থসমূহ হʼল গবেষণাগাৰে গুপ্তচোৰ, জলেৰ তলায় আতংক আৰু মহীদাদুৰ এণ্টিডোট।

তথ্য সংগ্ৰহ

শ্ৰেণী:জীৱিত ব্যক্তি
শ্ৰেণী:বঙালী সাহিত্যিক
শ্ৰেণী:ভাৰতৰ নাৰী
হেম বৰুৱা (দ্ব্যৰ্থতা দূৰীকৰণ পৃষ্ঠা)

অসমৰ একাধিক ব্যক্তিক হেম বৰুৱা নামেৰে জনা যায়৷ হেম বৰুৱাই তলৰ ব্যক্তিসকলক বুজাব পাৰে:
হেম বৰুৱা (১৯১৫-১৯৭৭): অসমৰ এজন কবি আৰু ৰাজনীতিবিদ
হেম বৰুৱা (১৮৯৩-১৯৪৫): ত্যাগবীৰ উপাধীৰে বিভূষিত অসমৰ এজন স্বাধীনতা সংগ্ৰামী, সমাজসেৱক আৰু সাহিত্যিক
হেমচন্দ্ৰ বৰুৱা (১৮৩৫-১৮৯৬): অসমীয়া ভাষাৰ ওজা নামেৰে বিভূষিত হেমকোষ অভিধানৰ প্ৰণেতা

শ্ৰেণী:দ্ব্যৰ্থতা দূৰীকৰণ পৃষ্ঠা
ক্ৰেণ্ট′ (শ্ৰুতিকথা)

ক্ৰেণ্ট′ (প্ৰাচীন গ্ৰীক: Κραντὼ, ইংৰাজী: Cranto) গ্ৰীক শ্ৰুতিকথা অনুসৰি এগৰাকী সাগৰীয় নেৰেইড৷ তেওঁ সাগৰীয় দেৱতা নেৰিয়াছ আৰু সাগৰীয় দেৱী অ'চেনিড ড'ৰিছৰ নেৰেইডছ নামৰ ৫০ গৰাকী কন্যাৰ ভিতৰত অন্যতম এগৰাকী কন্যা আছিল।

কিংবদন্তি

ক্ৰেণ্ট′ গ্ৰীক শ্ৰুতিকথাৰ সাগৰীয় দেৱতা নেৰিয়াছ আৰু সাগৰীয় দেৱী অ'চেনিড ড'ৰিছৰ নেৰেইডছ নামৰ ৫০ গৰাকী কন্যাৰ ভিতৰত অন্যতম এগৰাকী কন্যা আছিল। হোমাৰৰ ইলিয়াডত বৰ্ণনা কৰা অনুসৰি একিলিছে মৃত পেট্ৰ'ক্লাছৰ বাবে কৰা দুখৰ সমভাগি হোৱা মাতৃ থেটিছক সংগ দিবলৈ সাগৰৰ গভীৰতাৰ পৰা ওলাই আহি ট্ৰয়ৰ উপকূলত সমবেত হোৱা ৩৩ গৰাকী নেৰেইডছৰ ভিতৰত ক্ৰেণ্ট′ও আছিল।

তথ্য সংগ্ৰহ

শ্ৰেণী:গ্ৰীক কিংবদন্তি
নিখিতা গান্ধী

নিখিতা গান্ধী (; জন্ম: ১ অক্টোবৰ ১৯৯১) এগৰাকী ভাৰতীয় নেপথ্য কণ্ঠশিল্পী, যিয়ে পাঁচটা ভাৰতীয় ভিন্ন ভাষাৰ চলচ্চিত্ৰত কাম কৰি আহিছে। তেওঁ তামিল, হিন্দী, তেলেগু, বাংলা আৰু কানাড়া চলচ্চিত্ৰ প্ৰকল্পত কাম কৰিছে।

তেওঁ ৰাবতাত দীপিকা পাডুকনৰ মুখ হিচাপে "ৰাবতা" টাইটেল ট্ৰেকটো গাইছিল। জগ্গা জাছুছ ছবিৰ অৰিজিত সিঙৰ সৈতে তেওঁৰ দ্বৈত গীত " উল্লু কা পঠা" হিট হৈছিল। শচীন: এ বিলিয়ন ড্ৰিমছ, জব হেৰী মেট চেজল, কেদাৰনাথ, লুকা চুপ্পী, সূৰ্য্যবংশী আৰু টাইগাৰ ৩কে ধৰি বহু হিন্দী ছবিৰ বাবে গীত গাইছে। লগতে লিঅ’, ৱৰিছু, ককপিট, কিছমিছ আদি বাংলা আৰু তামিল ছবিৰ বাবেও গাইছে। তেওঁৰ গীত "আও কভি হাৱেলী পে" আৰু "পোষ্টাৰ লগা দো"ও জনপ্ৰিয় হৈ পৰে। বাদশ্বাহৰ সৈতে "জুগ্নু" গীতটো ভাইৰেল হিট হৈ পৰে।

ব্যক্তিগত জীৱন

কলকাতাত জন্মগ্ৰহণ কৰা নিখিতাই স্নাতক ডিগ্ৰী লাভ কৰি থাকোঁতে চেন্নাইত বাস কৰিছিল। পৰৱৰ্তী সময়ত তেওঁ প্ৰায় ১২ বছৰ ধৰি ওডিচি নৃত্য আৰু হিন্দুস্তানী সংগীত শিকিছিল।

তথ্য সংগ্ৰহ

শ্ৰেণী:হিন্দী চলচ্চিত্ৰৰ নেপথ্য কণ্ঠশিল্পী
শ্ৰেণী:তামিল চলচ্চিত্ৰৰ নেপথ্য কণ্ঠশিল্পী
শ্ৰেণী:বঙালী চলচ্চিত্ৰৰ নেপথ্য কণ্ঠশিল্পী
শ্ৰেণী:ভাৰতীয় কণ্ঠশিল্পী

বাহ্যিক সংযোগ
৬ ছেপ্টেম্বৰ

ঘটনাৱলী

১৫৫২ - ভিক্টোৰিয়া জাহাজ বা নাও ভিক্টোৰিয়াই প্ৰথমখন জাহাজ হিচাপে সমুদ্ৰ পথৰে গোটেই পৃথিৱী পৰিভ্ৰমণ কৰি স্পেইনলৈ উভতি আহে। এই যাত্ৰা মেগেলানে ১৫১৯ চনৰ ১০ আগষ্টত আৰম্ভ কৰিছিল।
১৯৩৯ - দ্বিতীয় বিশ্বযুদ্ধ: দক্ষিণ আফ্ৰিকাই জাৰ্মানিৰ বিৰুদ্ধে যুদ্ধ ঘোষনা কৰিছিল।
১৯৪৮ - জুলিয়ানা নেডাৰলেণ্ডৰ ৰাণী হৈছিল।
১৯৫২ - কানাডাৰ প্ৰথম টেলিভিছন মণ্ট্ৰিয়েলত মুকলি কৰা হয়।
১৯৬৮ - ছুইজাৰলেণ্ড স্বাধীন হয়।
১৯৯০ - প্ৰচাৰ ভাৰতী আইন - ১৯৯০ক (ইংৰাজী: The Prasar Bharati Act, 1990), সংসদত সন্মতি দিয়া হয়।
১৯৯১ - চোভিয়েট ইউনিয়নে বাল্টিক ৰাজ্য, এষ্ট'নিয়া, লাটভিয়া আৰু লিথুৱানিয়াৰ স্বাধীনতা স্বীকাৰ কৰে।

জন্ম

১৬২০ - ইছাবেলা লিয়নাৰ্দ, ইটালীয়ান সুৰকাৰ। ( মৃত্যু ১৭০৪)
১৭৩২ - জহান উইলকে, ছুইদিচ প্ৰকৃতি বিজ্ঞানী। (মৃত্যু ১৭৯৬)
১৭৬৬ - জন ডেল্টন, ইংৰাজ পদাৰ্থ, ৰসায়ন আৰু জলবায়ু বিজ্ঞানী, আণৱিক সূত্ৰ আৰু ডেল্টন সূত্ৰ বা আংশিক চাপৰ সূত্ৰৰ আৱিষ্কাৰক। (মৃত্যু: ২৭ জুলাই, ১৮৪৪)
১৮৬০ - জেন আডামছ, শান্তীৰ ন'বেল বিজয়ী (১৯৩১) আমেৰিকান সমাজকৰ্মী। (মৃত্য়ু: ২১ মে', ১৯৩৫)
১৮৮৯ - শৰৎ চন্দ্ৰ বসু, স্বাধীনতা সংগ্ৰামী। (মৃত্য়ু ২০ ফেব্ৰুৱাৰী, ১৯৫০)
১৯০৮ - এন্থনি ৱেগনাৰ, অস্ত্ৰৰ ইংৰাজী অধিকাৰি। (মৃত্যু ১৯৯৫)
১৯১১ - হেৰি ডানিং, আমেৰিকান বেছবল খেলুৱৈ। (মৃত্যু ২০০৪)
১৯১৭ - জৰ্জ মান, ইংৰাজ ক্ৰিকেটাৰ। (মৃত্যু ২০০১)
১৯২৪ - জন মৰ্লচাৰ, আমেৰিকান ৰাজনীতিবিদ। (মৃত্যু ১৯২৪)
১৯২৮ - ছিদ ৱাটকিনচ্, ইংৰাজী নিউৰ'চাৰ্জেন। (মৃত্যু ২০১২)
১৯২৯ - যশ জহাৰ, ভাৰতীয় বোলছবি প্ৰযোজক আৰু ধৰ্মা প্ৰডাকচনৰ প্ৰতিষ্ঠাতা। (মৃত্যু ২০০৫)
১৯৪৩ - মহানন্দ মজিন্দাৰ বৰুৱা, অসমৰ কণ্ঠশিল্পী।
১৯৪৫ - গ' নাগায়, জাপানীজ লেখক আৰু অঙ্কনশিল্পী।
১৯৬৩ - পেট নেভিন, স্কটিছ ফুটবলাৰ।

মৃত্যু

১৯৫৬ - লি জাং চ'ব, কোৰিয়ান পেইণ্টাৰ বা চিত্ৰকৰ। (জন্ম ১৯১৬)
১৯৭২ - ওস্তাদ আলাউদ্দিন খান, ভাৰতীয় শাস্ত্ৰীয় সংগীত শিল্পী। (জন্ম ১৮৬২)
১৯৯৮ - আকিৰা কুৰোছাৱা, জপানীজ বোলছবি নিৰ্মাতা। (জন্ম: ২৩ মাৰ্চ, ১৯১০)
১৯৯৭ - পি এইচ নিউবে, ইংৰাজী লেখক। (জন্ম ১৯১৮)
২০০৫ - মেজৰ ধন সিং থাপা, পৰমবীৰ চক্ৰ বিজেতা সৈনিক। (জন্ম: ১০ এপ্ৰিল, ১৯২৮)
২০০৮ - অনিতা পেজ, আমেৰিকান অভিনেত্ৰী। (জন্ম ১৯১০)
২০১২ - আৰ্ট মডেল, আমেৰিকান ব্যৱসায়ী। (জন্ম ১৯২৫)
২০১৯ - ৰবাৰ্ট মুগাবে, জিম্বাবুৱেৰ প্ৰাক্তন ৰাষ্টপতি আৰু বিপ্লৱী নেতা। (জন্ম: ২১ ফেব্ৰুৱাৰী, ১৯২৪)

দিৱস

স্বাধীনতা দিৱস (ছুইজাৰলেণ্ড)।
ৰাষ্ট্ৰীয় পুষ্টি সপ্তাহ, ষষ্ঠ দিন। (১ ছেপ্টেম্বৰ - ৭ ছেপ্টেম্বৰ)

বাহ্যিক সংযোগ

BBC: On This Day
The New York Times On this day|month=09|day=06
On This Day in Canada

শ্ৰেণী:ইংৰাজী বৰ্ষপঞ্জীৰ দিন
শ্ৰেণী:ছেপ্টেম্বৰ

তথ্য সূত্ৰ
মথনী

মথনী অসমৰ দৰং জিলাত পালিত হোৱা এক লোক উৎসৱ। জিলাখনৰ অন্তৰ্গত ইতিহাস প্ৰসিদ্ধ দেৱানন্দ-সত্ৰত আহিন আৰু কাতি মাহৰ দোমাহীৰ দিনা অৰ্থাৎ কাতি বিহুৰ দিনা এই মথনী উৎসৱ উৎযাপন কৰা হয়। দৰঙী ৰজাসকলৰ ৰাজত্বকালত পূৰ্বৰেপৰা মথনী উৎসৱ উলহ-মালহেৰে দেৱানন্দ-সত্ৰত পালন কৰি অহা বুলি অনুমান কৰিব পাৰি।
মহাপুৰুষ শ্ৰীশ্ৰী দামোদৰদেৱৰ নিৰ্দেশনাক্ৰমে দেৱানন্দ-সত্ৰ প্ৰতিষ্ঠিত হৈছিল। এই সত্ৰৰ মনিকূটত শ্ৰীশ্ৰী অনন্ত শয্যাশায়ী বাসুদেৱ - নাৰায়নৰ বিগ্ৰহ প্ৰতিষ্ঠিত। ৰাজন্যমণ্ডলী বিশেষকৈ দৰঙী ৰজাসকলৰ পৃষ্ঠপোষকতাত আৰু সৰ্ব প্ৰকাৰ সহায়- সাহায্যত এই সত্ৰই উন্নতিৰ উচ্চ শিখৰত উপনীত হৈছিল। দেৱানন্দ-সত্ৰৰ সেই অতীত কীৰ্তি আৰু গৌৰৱ অম্লানভ্যৱে ৰক্ষিত হৈ আহিছে, সেই সত্ৰৰ সত্ৰাধিকাৰসকল অসমীয়া কলা- কৃষ্টি প্ৰেমিক। বছৰৰ বিভিন্ন মাহত বিভিন্ন বৈষ্ণৱ উৎসৱ- অনুষ্ঠানসমূহ তেওঁলোকে উদ্যম আৰু পৰম আন্তৰিকতাৰে সৈতে পালন কৰি আহিছে। জন্মাষ্টমী, নন্দোৎসৱ, বোকাভাওনা, পাঁচেতি আদি নানা উৎসৱ এই সত্ৰত পালন কৰা হয়।
দৰং জিলাত অনুষ্ঠিত বিভিন্ন উৎসৱ- অনুষ্ঠানসমূহৰ ভিতৰত দেৱানন্দ- সত্ৰত উদযাপিত হোৱা সাগৰ মন্থন> মথনী>' মথেনী'- উৎসৱ নি:সন্দেহে অন্যতম। শালিখেতিত খেতিয়কসকল নালাগোতেই তেওঁলোকে উলহ মালহকৈ গোটেই বহাগ মাহটোতেই 'দেউল উৎসৱ' পালন কৰে; আৰু শালিখেটি শেষ কৰি কাতিমহীয়া খেতিত নাকাতোতেই তেওঁলোকে আকৌ আন্তৰিকতাৰেসৈতে 'মথনী- উৎসৱ' পালন কৰে। বৰ্তমানৰ অৰ্থনৈতিক দুৰৱস্থা আৰু খাদ্য অভাৱেও 'মথেনী' বা অন্যান্য উৎসৱ- অনুষ্ঠানৰ প্ৰতি এই অঞ্চলৰ লোকৰ সমাদৰ আৰু আন্তৰিকতা হ্ৰাস কৰিব পৰা নাই।
কোচ ৰজা বিশ্বসিংহৰ বংশধৰ ৰজাসকলে দৰঙত বিভিন্ন উৎসৱৰ প্ৰচলন কৰিছিল। দ্বিতীয়তে, পুৰ্বৰেপৰা চলি অহা উৎসৱ- অনুষ্ঠান আদি প্ৰতি তেওঁলোকে পৃষ্ঠপোষকতা প্ৰদান কৰিছিল। তাৰ ভিতৰত হৈছে 'দৌলোৎসৱ', 'পাচেতি', 'মথেনী' আদি প্ৰধান। দৰঙত অতি প্ৰাচীন কালৰেপৰা পৰম্পৰাগতভাৱে প্ৰচলিত উৎসৱ- অনুষ্ঠানৰ প্ৰতি দৰঙীৰজাসকল নিশ্চিতভাৱে সহানুভূতিশীল আছিল।
'মথেনী'- উৎসৱত, দধি মন্থন আৰু দেৱতা- দানৱৰ সাগৰ- মন্থন বিষয়ক মিথ বা পুৰাণ-কথা গীত-নৃত্য-বাদ্য আৰু অভিনয়ৰ সহায়ত প্ৰদৰ্শন কৰা হয়। দেৱতা- দানৱৰ সাগৰ- মন্থনৰ কাহিনী ভাগ এনে ধৰণৰ: দুৰ্বাসাৰ অভিশাপত স্বৰ্গৰাজ্যৰ পৰা লক্ষ্মী ভ্ৰষ্ট হোৱা হেতু দেৱতাসকল নানা বিপদ-আপদৰ সন্মুখীন হ'বলগীয়া হ'ল। আনহাৰ, অনিদ্ৰতা তেওঁলোকৰ দিন যাবলৈ ধৰিলে। ইফালে অসুৰবোৰৰ হাতত দেৱতাসকল বাৰে বাৰে পৰাজিত হোৱাৰ বাবে ইয়াৰ প্ৰতিকাৰ বিচাৰি দেৱতাসকলে ব্ৰহ্মাৰ ওচৰত শৰণ ললে। ব্ৰহ্মাই প্ৰতিকাৰৰ কোনো উপায় দিব নোৱাৰিলে। ব্ৰহ্মাদি দেৱতাসকলক বিষ্ণুৱে নিৰ্দেশ সাগৰ মন্থন ৰ পৰামৰ্শ দিলে। মন্দৰ পৰ্বত হ'ল মথনী দণ্ড, বাসুকি নাগ হ'ল মথনী দণ্ডৰ ৰছী। বিষ্ণুৱে কুৰ্ম অৱতাৰ গ্ৰহণ কৰি মন্দৰ পৰ্বত বহন কৰিলে। দেৱতাসকলে বাসুকিৰ নেগুৰৰ ফালে আৰু দানৱ সকলে বাসুকিৰ মুখৰ ফালে ধৰি সাগৰ মন্থনত প্ৰবৃত্ত হ'ল। এইদৰে সাগৰ মন্থন কৰোঁতে কৰোঁতে কালকূট-হলাহল বিষ, কামধেনু ,উচ্চৈ:শ্ৰৱা ঘোঁৰা, ঐৰাৱত, পাৰিজাত পুষ্প, কৌস্তভ মণি,অপেস্বৰীসকল, লক্ষ্মীদেৱী আৰু সৰ্বশেষত দুই হাতত অমৃত পূৰ্ণ দুটা ঘটলৈ বৈদ্য ধন্বন্তৰি সাগৰৰ মাজৰপৰা উঠি আহিল। দানৱসকলে ধন্বন্তৰিৰ হাতৰ পৰা অমৃত পূৰ্ণ ঘট দুটা কাঢ়ি নিলে। তেতিয়া 'ভকত ভয়হাৰী' বিষ্ণুৱে মোহিনী নাৰী মূৰ্তি পৰিগ্ৰহ কৰি দানৱসকলক মোহাবিষ্ট কৰি সেই অমৃতৰপৰা সিহঁতক বঞ্চিত কৰি দেৱতাবৃন্দক ভক্ষণ কৰালে। ইয়াৰ পিছত দেৱতা আৰু দানৱৰ ভিতৰত ভীষণ সংগ্ৰাম হ'ল। সেই সংগ্ৰামত দানৱসকলে পৰাজয় বৰণ কৰে। সেই কাহিনীটোকেই 'মথেনী'- উৎসৱত কায়িক অভিনয়ৰ সংযোগৰত প্ৰদৰ্শন কৰা হয়়।

অসমীয়া লোক-সংস্কিতৰ আভাস,শৰ্মা নবীন ‌চন্দ্ৰ

তথ্য সংগ্ৰহ

শ্ৰেণী:অসমৰ উৎসৱসমূহ
উমাটুমনি

উমাটুমনি বা উমাবন, ব্ৰহ্মপুত্ৰ নদীৰ বিশ্বনাথ ঘাটৰ বুঢ়ীগাং নদী আৰু ব্ৰহ্মপুত্ৰই ব-ছেৰা সোঁতাৰ সংগম স্থলত অৱস্থিত এটা প্ৰাকৃতিক নদী দ্বীপ। বিশ্বনাথ চাৰিআলি নগৰৰ পৰা দক্ষিণলৈ ৬ কি: মি: দুৰত এই উমাটুমনি বা উমাবন অৱস্থিত।

বৰ্ণনা

উমাটুমনিৰ প্ৰাকৃতিক সৌন্দৰ্য্য বৰ অনুপম। পুৰনি পুথি 'পীঠমালা তন্ত্ৰ'ৰ মতে উমাতুমনিত ২২খন পৱিত্ৰ থান থাকিলেও বৰ্তমান উক্ত সংখ্যক থান দেখা নাযায়। ইয়াত ১৭৪১ চনত আহোম স্বৰ্গদেউ শিৱ সিংহই স্থাপন কৰা উমা মন্দিৰ আছে। ভগবান শিৱই নটৰাজৰূপে সতীৰ মৃতদেহ লৈ তাণ্ডৱনৃত্য কৰা সময়ত সতীৰ বাওঁ বাহু আৰু স্তন পৰা বুলি কিম্বদন্তিয়ে কয়। কথিত আছে, হৰক পতিৰূপে পাবলৈ উমাই ইয়াতে তপস্যা কৰিছিল বাবে ইয়াৰ নাম 'উমাবন' হয়। উমাই তপস্যা কৰা ঠাইতে দেৱালয় আছে। ইয়াতে উমা ভাগৱতী, মহেশ্বৰ শিৱৰ দেৱালয়, নাংগলেশ্বৰ দেৱালয়, সিদ্ধেশ্বৰ দেৱালয়আছে।

আহোম যুগত বিশ্বনাথ তীৰ্থক্ষেত্ৰক কেন্দ্ৰ কৰি যিখন নগৰ গঢ়ি উঠিছিল তাৰ নাম আছিল সলা নগৰ বা সলা বাহৰ। ব্ৰহ্মপুত্ৰৰ মাজত থকা সলাটুমনি বা উমা টুমনিৰ কোঠটো বিশ্বনাথ নগৰৰে দ্বিতীয়টো অংশ। পশ্চিম অংশ বাদ দি গোটেই দ্বীপটোক সামৰি এটা ট্ৰেপজিয়াম আকৃতিৰ কোঠ আছে। আনহাতে ইয়াৰ অভ্যন্তৰত 'ব' আখৰটোৰ দৰে আন এটা গড় গভীৰ পৰিখাসহ উত্তৰা-দক্ষিণাকৈ আছে। জনামতে ১৫৩১ চনত বিদেশী আক্ৰমণ প্ৰতিহত কৰিবলৈ কনচেং বৰপাত্ৰৰ হতুৱাই চুহুংমুং স্বৰ্গদেৱে এই কোঠ বন্ধাইছিল। ইয়াতেই ১৫৩২ চনত তিনিদিন তিনিৰাতি যুঁজি অসমীয়া সৈন্যই বিদেশী আক্ৰমণ প্ৰতিহত কৰিছিল।

তথ্য সংগ্ৰহ

'বিশ্বনাথ-লহৰি' ২০০৬

শ্ৰেণী:শোণিতপুৰ জিলাৰ পৰ্যটনস্থলী
শ্ৰেণী:নদী দ্বীপ
জিনা জাকি

জিনা জাকি এগৰাকী ইৰাকী হট ক্যুট্যুৰ ফেশ্বন ডিজাইনাৰ। ২০০৩ চনত তেওঁ সংযুক্ত আৰব আমিৰশ্বাহীৰ ডুবাইত প্ৰথম ফেশ্বন এটেলিয়াৰ আৰম্ভ কৰে, এডৱাৰ্ডিয়ান আৰু ভিক্টোৰিয়ান উভয় ফেশ্বন যুগৰ প্ৰতিমূৰ্তি, জাকি আহিছিল কলাত্মক পটভূমিৰ পৰা। তেওঁৰ পিতৃ, এজন ইণ্টেৰিয়ৰ ডিজাইনাৰ যিয়ে ডুবাই আৰু লছ এঞ্জেলছত নিজৰ দুখন ৰেষ্টুৰেণ্ট ডিজাইন কৰিছিল, আৰু তেওঁৰ মাতৃ ফেশ্বন উদ্যোগৰ সৈতে ডিজাইনাৰ হিচাপে জড়িত আছিল আৰু সেয়েহে জাকিয়ে তেওঁৰ পৰা শিকিছিল আৰু ফেশ্বন অধ্যয়ন কৰিবলৈ বিশ্ববিদ্যালয় বা কলেজত পঢ়া নাছিল।

তেওঁ এলি চাব আৰু ভেলেণ্টিনোক তেওঁৰ প্ৰিয় ডিজাইনাৰ হিচাপে উল্লেখ কৰিছে।

কেৰিয়াৰ

২০০৬ চনত জাকিয়ে ডুবাই ৱৰ্ল্ড ট্ৰেড চেণ্টাৰত তেওঁৰ প্ৰথম সংকলন মুকলি কৰে। বিশ্ব বাণিজ্য কেন্দ্ৰত তেওঁৰ ডিজাইনসমূহ চোৱাৰ পিছত আন্তঃৰাষ্ট্ৰীয় ফেশ্বন বিশেষজ্ঞ মাইকেল মেণ্ডেভিলে মন্তব্য কৰে, "মই আৰু আচৰিত নহয়, এই কথা জনাটোৱেই যথেষ্ট যে জিনা হৈছে মানৱ জাতিৰ ইতিহাসৰ আটাইতকৈ পুৰণি সভ্যতা মেছ'পটেমিয়া, ইৰাকৰ কন্যা, এই সময়ত সভ্যতাৰ এই দোলনাখনৰ ছাইৰ তলৰ পৰা উঠি আহিছে। আমি এতিয়া ইৰাকক পুনৰ জিলিকিবলৈ আৰম্ভ কৰা দেখিবলৈ পাওঁ।"

২০০৭ চনৰ পৰা জাকিয়ে দ্য ব্ৰাইড শ্ব' ডুবাইত অংশগ্ৰহণ কৰে আৰু ২০০৯ চনত ডুবাই ফেশ্বন উইকত প্ৰেট-এ-পৰ্টাৰৰ বাবে শ্ৰেষ্ঠ মহিলা ডিজাইনাৰ সন্মান লাভ কৰে।

জুমেইৰাৰ পাম ষ্ট্ৰিপ শ্বপিং মলত শ্ব'ৰুম বুটিক খুলি জুলিয়া ডোমানীৰ জনপ্ৰিয়তা আৰু অধিক বৃদ্ধি পায়। ২০১০ চনৰ সংকলনখন ডুবাই ফেশ্বন উইকত অনুষ্ঠিত কৰিছিল।

২০১৫ চনত জাকিয়ে আমেৰিকাত শাখা-প্ৰশাখা স্থাপন কৰে য’ত তেওঁৰ ড্ৰেছ ৰেড কাৰ্পেটত হলিউডৰ অসংখ্য চেলিব্ৰিটিয়ে পিন্ধিছে।

তথ্য সূত্ৰ

শ্ৰেণী:ইৰাকৰ ব্যক্তি
১৯৯১ৰ ভাৰতৰ সাধাৰণ নিৰ্বাচন

১৯৯১ৰ ভাৰতৰ সাধাৰণ নিৰ্বাচন দশম লোকসভা গঠনৰ উদ্দেশ্যে অনুষ্ঠিত কৰা হৈছিল। পাঞ্জাৱ আৰু জম্মু আৰু কাশ্মীৰৰ বাদে বাকীবোৰ ৰাজ্য আৰু কেন্দ্ৰীয় শাসিত অঞ্চলত ১৯৯১ৰ ২০ মে’, ১২ জুন আৰু ১৫ জুনত- এই তিনিটা পৰ্যায়ত অনুষ্ঠিত হয়। ইয়াৰ উপৰিও বিহাৰৰ দুটা আৰু উত্তৰ প্ৰদেশৰ এখন লোকসভাৰ আসনতো নিৰ্বাচন হোৱা নাছিল। পাঞ্জাবৰ ১৩খন আসনৰ বাবে নিৰ্বাচন আয়োগে পলমকৈ ১৯৯২ চনৰ ১৯ ফেব্ৰুৱাৰীতহে নিৰ্বাচন পতাৰ সিদ্ধান্ত লয়।
কোনো এটা ৰাজনৈতিক দলেই একক সংখ্যাগৰিষ্ঠতা লাভ নকৰাত ভাৰতীয় জাতীয় কংগ্ৰেছে অন্যন্য দলৰ সহযোগত পি ভি নৰসিংহ ৰাও প্ৰধানমন্ত্ৰিত্বত এখন সংখ্যালঘূ চৰকাৰ গঠন কৰে।
প্ৰথম তিনিটা পৰ্যায়ৰ নিৰ্বাচনৰ ভোটদানৰ হাৰ আছিল ৫৬.৭৩% আৰু ই আছিল তেতিয়ালৈকে অনুষ্ঠিত সাধাৰণ নিৰ্বাচনৰ সৰ্বনিম্ন হাৰ।

দলভিত্তিক ফলাফল

ক্ৰমিক নং দলসংক্ষিপ্ত নাম দলৰ স্থিতি লাভ কৰা আসন
১ স্বায়ত্ব শাসিত ৰাজ্য দাবী সমিতিADC পঞ্জীভূক্ত১
২ অল ইণ্ডিয়া আন্না দ্ৰাবিড়া মুন্নেত্ৰা কাঝাগমADKৰাজ্যিক১১
৩ অসম গণ পৰিষদ	AGPৰাজ্যিক১
৪ ভাৰতীয় জনতা পাৰ্টিBJPৰাষ্ট্ৰীয়১২০
৫ বহুজন সমাজ পাৰ্টিBSPৰাজ্যিক২
৬ ভাৰতৰ কমিউনিষ্ট পাৰ্টিCPIৰাষ্ট্ৰীয়১৪
৭ ভাৰতৰ কমিউনিষ্ট পাৰ্টি (মাৰ্ক্সবাদী)CPMৰাষ্ট্ৰীয়৩৫
৮ অল ইণ্ডিয়া ফৰৱাৰ্ড ব্লকFBLৰাজ্যিক৩
৯ হাৰিয়ানা বিকাশ পাৰ্টিHVPপঞ্জীভূক্ত১
১০ ভাৰতীয় কংগ্ৰেছ (সমাজবাদী-শৰৎ চন্দ্ৰ সিংহ)ICS(SCS) ৰাষ্ট্ৰীয়১
১১ ভাৰতীয় জাতীয় কংগ্ৰেছINCৰাষ্ট্ৰীয়২৩২
১২ জনতা দলJDৰাষ্ট্ৰীয়৫৯
১৩ জনতা দল (গুজৰাট)JD(G)পঞ্জীভূক্ত১
১৪ ঝাৰখণ্ড মুক্তি মৰ্চা	JMMৰাজ্যিক৬
১৫ জনতা পাৰ্টিJPৰাষ্ট্ৰীয়৫
১৬ কেৰালা কংগ্ৰেছ (এম)KCMৰাজ্যিক১
১৭ অল ইণ্ডিয়া মজলিছ-ই-ইত্তেহাদুল মুছলিমিনMIMপঞ্জীভূক্ত১
১৮ মণিপুৰ পিপ’লছ্ পাৰ্টিMRPৰাজ্যিক১
১৯ মুছলিম লীগMULৰাজ্যিক২
২০ নাগালেণ্ড পিপ’লছ্ কাউঞ্চিলNPCৰাজ্যিক১
২১ ৰিভ’লুচনাৰী ছোচিয়েলিষ্ট পাৰ্টিRSPৰাজ্যিক৪
২২ শিৱসেনা	SHSৰাজ্যিক৪
২৩ চিক্কিম সংগ্ৰাম পৰিষদSSPৰাজ্যিক১
২৪ তেলেগু দেশমTDPৰাজ্যিক১৩
২৫ নিৰ্দলীয়INDনিৰ্দলীয়১
মুঠ ৫২১ –২২
উৎস ভাৰতৰ নিৰ্বাচন আয়োগ

তথ্য উৎস

শ্ৰেণী:ভাৰতৰ সাধাৰণ নিৰ্বাচন
শংখ ঘোষ

শংখ ঘোষ (, জন্ম: চিত্তপ্ৰিয় ঘোষ, ৫ ফেব্ৰুৱাৰী ১৯৩২ – ২১ এপ্ৰিল ২০২১) হ'ল এজন ভাৰতীয় কবি আৰু সমালোচক। ১৯৫১ চনত তেওঁ কলিকতাৰ প্ৰেচিডেন্সী কলেজৰপৰা পূৰ্ব স্নাতক ডিগ্ৰী আৰু ১৯৫৪ চনত কলিকতা বিশ্ববিদ্যালয়ৰপৰা স্নাতকোত্তৰ ডিগ্ৰী লাভ কৰিছিল। বাবৰৰ প্ৰাৰ্থনা কাব্যগ্ৰন্থৰ বাবে তেওঁ ভাৰতৰ দ্বিতীয় সৰ্বোচ্চ সাহিত্য পুৰস্কাৰ সাহিত্য অকাডেমি বঁটা লাভ কৰিছিল। ২০১১ চনত পদ্মভূষণ আৰু ২০১৬ চনত ভাৰতৰ সৰ্বোচ্চ সাহিত্য সম্মান জ্ঞানপীঠ বঁটাৰে বিভূষিত হৈছিল। ‘গন্ধৰ্ব কবিতা গুচ্ছ’ কাব্য-সংকলনৰ বাবে কে কে বিৰলা ফাউণ্ডেচনে ১৯৯৮ চনত ঘোষক সৰস্বতী সন্মান প্ৰদান কৰিছিল।

জন্ম আৰু ব্যক্তিগত জীৱন

শংখ ঘোষৰ প্ৰকৃত নাম আছিল চিত্তপ্ৰিয় ঘোষ। তেওঁৰ দেউতাক মনীন্দ্ৰকুমাৰ ঘোষ আৰু মাতৃ অমলা ঘোষ। বৰ্তমান বাংলাদেশৰ অন্তৰ্গত চাঁদপুৰ জিলাত ১৯৩২ চনৰ ৫ ফেব্ৰুৱাৰী তাৰিখে শংখ ঘোষৰ জন্ম হৈছিল। পৈতৃক গৃহ আছিল বাংলাদেশৰ বৰিশাল জিলাত। কিন্তু তেওঁ ডাঙৰ হৈছিল পাবনাত। দেউতাকৰ চাকৰিসূত্ৰে পাবনাত থাকি তেওঁ তাৰ চন্দ্ৰপ্ৰভা বিদ্যাপীঠৰপৰা মেট্ৰিক পাছ কৰিছিল।

কেৰিয়াৰ

ঘোষে বংগভাষী কলেজ, চিটি কলেজ, যাদৱপুৰ বিশ্ববিদ্যালয়, জংগীপুৰ কলেজ, বঢ়হমপুৰ গাৰ্লচ কলেজ আদি কলিকতা আৰু পশ্চিমবংগৰ বহুকেইটা শিক্ষা প্ৰতিষ্ঠানত শিক্ষাদান কৰিছিল। ১৯৯২ চনত তেওঁ যাদৱপুৰ বিশ্ববিদ্যালয়ৰপৰা অৱসৰ গ্ৰহণ কৰে। তেওঁ আইৱাত অনুষ্ঠিত এখন আন্তৰ্জাতিক লেখক সন্মিলনত অংশগ্ৰহণ কৰিছিল। ঘোষে দিল্লী বিশ্ববিদ্যালয়, ছিমলাৰ ‘ইণ্ডিয়ান ইনষ্টিটিউট অৱ এডভান্স ষ্টাডিজ’ আৰু বিশ্ব-ভাৰতীতো অধ্যাপনা কৰিছিল।

কুন্তক আছিল তেওঁৰ ছদ্মনাম। বঙালী সাহিত্যক এক নতুন পৰিচয় প্ৰদান কৰাৰ ক্ষেত্ৰত, শক্তি চট্টোপাধ্যায়, সুনীল গংগোপাধ্যায়, বিনয় মজুমদাৰ আৰু উৎপল কুমাৰ বসুৰ দৰে সমকালীন বঙালী সাহিত্যৰ আটাইতকৈ আদৰণীয় লিখকসকলৰ সৈতে শংখ ঘোষৰ নাম ‘পঞ্চ পাণ্ডৱ’ ৰূপে উল্লেখ কৰা হয়।

মৃত্যু

২০২১ চনৰ ১৮ এপ্ৰিল তাৰিখে ঘোষ ক'ৰনা ভাইৰাছ ৰোগত আক্ৰান্ত হয় আৰু ২১ এপ্ৰিলৰ দিনা কলিকতাৰ নিজা গৃহত তেওঁৰ মৃত্যু হয়। তেওঁৰ মৃত্যুৰ ঠিক আঠ দিন পাছতে তেওঁৰ পত্নী প্ৰতিমা ঘোষো ক'ভিড আক্ৰান্ত হৈ মৃত্যুমুখত পৰে।

কবিতাসমূহ

দিনগুলি ৰাতগুলি (ফাৰ্ষ্ট ষ্ট'ৰি)
নিহিত পাতাল ছাঁয়া
পাঁজৰে দাঁৰেৰ শব্দ
জল এ পাষাণ হয়ে আছে
ধুম লেগেছে হৃদ কমলে
গোটা দেশ জোৰা জৌঘৰ
প্ৰতি প্ৰশ্নে কেঁপে উঠে ভিটে
হাচি খুচি মুখে সৰ্বনাশ
আদিম লতা-গুল্মময় (এঞ্চিয়েণ্ট ভাইনচ্‌ এণ্ড ট্ৰীজ)
মূৰ্খ বৰ, সামাজিক নয় (বিগ ফুল, ন'ট ছ'চিয়েল)
কবিৰ অভিপ্ৰায় (দ্য পয়েট্‌চ ইণ্টেনচন)
মুখ ধেকে যায় বিজ্ঞাপনে (ফেচেচ আৰ হিডিন বাই এডভাৰটাইজমেণ্ট)
বাবৰেৰ প্ৰাৰ্থনা (বাবৰ'চ্‌ প্ৰেয়াৰ)
দ্য নীল মানুষ চিৰিজ (ষ্ট'ৰি অৱ দ্য ব্লু জিয়াণ্ট)

বঁটা

নৰসিং দাস পুৰস্কাৰ, ১৯৭৭
সাহিত্য অকাডেমি বঁটা, ১৯৭৭
ৰবীন্দ্ৰ পুৰস্কাৰ, ১৯৮৯
কমল কুমাৰী ৰাষ্ট্ৰীয় বঁটা, ১৯৯২
সাহিত্য অকাডেমি অনুবাদ বঁটা, ১৯৯৯
বিদ্যাসাগৰ বিশ্ববিদ্যালয়ৰ ডি-লিট উপাধি প্ৰদান, ২০১০
পদ্মভূষণ, ২০১১
ডব্লিউ এফ জে ডব্লিউৰ দ্বাৰা জীৱনজোৰা সাধনাৰ বাবে সাহিত্যব্ৰহ্ম উপাধি প্ৰদান, ২০১৫
ইণ্ডিয়ান ইনষ্টিটিউট অৱ ইঞ্জিনিয়াৰিং চায়েঞ্চ এণ্ড টেকন’ল’জিৰ দ্বাৰা ২০১৫ চনত ডি লিট উপাধি প্ৰদান।
জ্ঞানপীঠ বঁটা, ২০১৬

তথ্য সংগ্ৰহ

শ্ৰেণী:ভাৰতৰ ব্যক্তি
শ্ৰেণী:পশ্চিমবঙ্গৰ ব্যক্তি
শ্ৰেণী:মৃত ব্যক্তি
শ্ৰেণী:ক'ভিড-১৯ বৈশ্বিক মহামাৰীত মৃত্যু হোৱা ব্যক্তি
শ্ৰেণী:ভাৰতীয় সাহিত্যিক
শ্ৰেণী:বঙালী সাহিত্যিক
শ্ৰেণী:জ্ঞানপীঠ বঁটা বিজয়ী
শ্ৰেণী:কমল কুমাৰী ৰাষ্ট্ৰীয় বঁটা বিজয়ী
শ্ৰেণী:পদ্মভূষণ বঁটা বিজয়ী
শ্ৰেণী:বঙালী ভাষাৰ সাহিত্য অকাডেমি বঁটা বিজয়ী
শ্ৰেণী:সৰস্বতী সন্মান বিজয়ী
শ্ৰেণী:বঙালী কবি
কুইন ওজা

কুইন ওজা (জন্ম ২৭ নৱেম্বৰ ১৯৫০) এগৰাকী ভাৰতীয় ৰাজনীতিবিদ আৰু ব্যৱসায়ী মহিলা। তেওঁ ভাৰতীয় জনতা পাৰ্টীৰ এগৰাকী সদস্যা। ওজাই ২০১৯ চনৰ পৰা ২০২৪ চনলৈ গুৱাহাটী সমষ্টি প্ৰতিনিধিত্ব কৰি লোকসভাৰ সদস্য হিচাপে সেৱা আগবঢ়ায়। ১৯৯৬ চনৰ পৰা ১৯৯৭ চনলৈকে গুৱাহাটী পৌৰ নিগম মেয়ৰ হিচাপেও তেওঁ কাৰ্যনিৰ্বাহ কৰিছিল।

তথ্যসূত্ৰসমূহ

শ্ৰেণী:জীৱিত ব্যক্তি
শ্ৰেণী:ৰাজনীতিবিদ
শ্ৰেণী:অসমৰ ৰাজনীতিক